*Likumprojekts*

**Grozījums likumā “Par nodokļiem un nodevām”**

Izdarīt likumā “Par nodokļiem un nodevām” (Latvijas Republikas Saeimas un Ministru Kabineta Ziņotājs, 1995, 7.nr.; 1996, 15.nr.; 1997, 24.nr.; 1998, 2., 18., 22., 24.nr.; 1999, 24.nr.; 2000, 11.nr.; 2001, 3., 8., 12.nr.; 2002, 2., 22.nr.; 2003, 2., 6., 8., 15., 22.nr.; 2004, 9.nr.; 2005, 2., 11.nr.; 2006, 1., 9., 13., 20., 24.nr.; 2007, 3., 7., 12.nr.; 2008, 1., 6., 13.nr.; 2009, 2., 11., 13., 15.nr.; Latvijas Vēstnesis, 2010, 91., 101., 131., 151., 157., 178., 183., 206.nr.; 2011, 68., 80., 85., 169.nr.; 2012, 24., 50., 56., 109., 157., 186., 199., 203.nr.; 2013, 61., 92., 187., 194., 232.nr.; 2014, 6., 51., 119., 189., 204., 214., 220., 257.nr.; 2015, 29., 68., 118., 190., 208., 230., 245., 248., 251.nr.; 2016, 2., 91.nr.) šādu grozījumu:

Papildināt likumu ar XIII nodaļu šādā redakcijā:

"**XIII nodaļa**

**Galvenā būvdarbu veicēja atbildības nodrošinājums par apakšuzņēmēja darba ņēmēja veikto darbu publiska būvdarbu līguma izpildē**

**102.pants. Galvenais būvdarbu veicējs**

Šīs nodaļas izpratnē galvenais būvdarbu veicējs ir būvdarbu veicējs, kas ir noslēdzis publisku būvdarbu līgumu ar pasūtītāju Publisko iepirkumu likuma vai sabiedrisko pakalpojumu sniedzēju Sabiedrisko pakalpojumu sniedzēju iepirkumu likuma izpratnē un atsevišķu publiska būvdarbu līguma daļu nodod izpildei apakšuzņēmējam, un kura pienākums ir realizēt publisku būvdarbu līguma izpildi.

**103.pants. Apakšuzņēmējs**

Šīs nodaļas izpratnē apakšuzņēmējs ir būvkomersants, kas galvenā būvdarba veicēja uzdevumā veic būvdarbus būvobjektā, izņemot būvprojekta izstrādātāju un autoruzraudzības veicēju, publiska būvdarbu līguma izpildei, neatkarīgi no tā, vai tas veic būvdarbus galvenā būvdarbu veicēja vai cita būvobjektā nodarbināta būvkomersanta uzdevumā.

**104.pants. Atbildības nodrošinājums**

Šīs nodaļas izpratnē atbildības nodrošinājums ir galvenā būvdarbu veicēja ikmēneša maksājums par apakšuzņēmēja darba ņēmēja, kas pakļauts sociālajai apdrošināšanai Latvijā, veikto darbu būvobjektā publiska būvdarbu līguma izpildē.

**105.pants. Atbildības nodrošinājuma aprēķināšanas, maksāšanas un uzskaites kārtība**

(1) Atbildības nodrošinājums aprēķināms par katru apakšuzņēmēja darba ņēmēju, kas nodarbināts galvenā būvdarbu veicēja būvobjektā, vienu reizi mēnesī par iepriekšējā mēnesī veikto darbu.

(2) Atbildības nodrošinājums par katru apakšuzņēmēja darba ņēmēju, kas nodarbināts galvenā būvdarbu veicēja būvobjektā, tiek aprēķināts sareizinot katra apakšuzņēmēja darba ņēmēja faktiski nostrādātās stundas galvenā būvdarbu veicēja būvobjektā ar katra darba ņēmēja stundas tarifa likmi un ar likumā “Par valsts sociālo apdrošināšanu” noteikto valsts sociālās apdrošināšanas obligāto iemaksu likmi darba ņēmējam un darba devējam. Katra darba ņēmēja stundas tarifa likme tiek aprēķināta, pamatojoties uz valstī noteikto minimālo mēneša darba algu un normālā darba laika stundu skaitu mēnesī.

(3) Galvenais būvdarbu veicējs vienu reizi mēnesī par iepriekšējā mēnesī veikto darbu sagatavo un līdz nākamā mēneša 20.datumam iesniedz Valsts ieņēmumu dienestā pārskatu par atbildības nodrošinājumu.

(4) Ministru kabinets nosaka pārskatā par atbildības nodrošinājumu norādāmo informāciju, tā iesniegšanas kārtību Valsts ieņēmumu dienestā un pārskatā par atbildības nodrošinājumu norādītās informācijas attiecībā uz apakšuzņēmēja darba ņēmējiem sniegšanas kārtību apakšuzņēmējam.

(5) Šā panta trešajā daļā minētajā pārskatā norādītais atbildības nodrošinājums iemaksājams Valsts ieņēmumu dienesta deponēto naudas līdzekļu uzskaites kontā līdz pārskata par atbildības nodrošinājumu iesniegšanas mēneša 20.datumam.

(6) Galvenais būvdarbu veicējs atbildības nodrošinājumu par katru apakšuzņēmēja darba ņēmēju, kas nodarbināts galvenā būvdarbu veicēja būvobjektā, aprēķina un maksā, kā arī šā panta trešajā daļā minēto pārskatu iesniedz līdz brīdim, kad tiek sasniegts līgumā ar apakšuzņēmēju noteiktais uz darbu būvobjektā attiecināmais valsts sociālās apdrošināšanas obligāto iemaksu apjoms.

(7) Valsts ieņēmumu dienests deponēto naudas līdzekļu uzskaites kontā ieskaitīto atbildības nodrošinājumu piecu darba dienu laikā pēc tā ieskaitīšanas deponēto naudas līdzekļu uzskaites kontā ieskaita valsts budžeta ieņēmumu kontā un Valsts ieņēmumu dienesta informācijas sistēmā attiecina un uzskaita kā apakšuzņēmēja veiktās valsts sociālās apdrošināšanas obligātās iemaksas.

(8) Atbildības nodrošinājumu, kas attiecināts kā apakšuzņēmēja veiktās valsts sociālās apdrošināšanas obligātās iemaksas, apakšuzņēmējs var izmantot turpmākajiem valsts sociālās apdrošināšanas obligāto iemaksu maksājumiem trīs gadu laikā no atbildības nodrošinājuma maksāšanas termiņa. Ja atbildības nodrošinājums, kas attiecināts kā apakšuzņēmēja veiktās valsts sociālās apdrošināšanas obligātās iemaksas, netiek izmantots turpmākajiem valsts sociālās apdrošināšanas obligāto iemaksu maksājumiem trīs gadu laikā no atbildības nodrošinājuma maksāšanas termiņa, atbildības nodrošinājums netiek uzskatīts par pārmaksu un netiek atmaksāts, bet tiek dzēsts.

(9) Ja galvenajam būvdarbu veicējam ir pienākums nomaksāt atbildības nodrošinājumu par vairāku apakšuzņēmēju darba ņēmējiem un tas nesamaksā atbildības nodrošinājumu pilnā apmērā, Valsts ieņēmumu dienests galvenā būvdarbu veicēja samaksāto atbildības nodrošinājumu attiecina uz apakšuzņēmēju veiktajām valsts sociālās apdrošināšanas obligātajām iemaksām proporcionāli pret atbildības nodrošinājumu katram apakšuzņēmējam.

(10) Nokavējuma nauda, kas saskaņā ar šā likuma 106.panta 1.punktu aprēķināta par atbildības nodrošinājuma samaksas termiņa kavējumu, iemaksājama Valsts ieņēmumu dienesta deponēto naudas līdzekļu uzskaites kontā.

(11) Galvenā būvdarbu veicēja samaksātā nokavējuma nauda, kas saskaņā ar šā likuma 106.panta 1.punktu aprēķināta par atbildības nodrošinājuma samaksas termiņa kavējumu, tiek attiecināta kā apakšuzņēmēja veiktās valsts sociālās apdrošināšanas obligātās iemaksas.

**106.pants. Atbildība par atbildības nodrošinājuma samaksu**

Ja galvenais būvdarbu veicējs nesamaksā atbildības nodrošinājumu šā likuma 105.panta panta piektajā daļā norādītajā termiņā:

1) par termiņa kavējumu galvenajam būvdarbu veicējam tiek aprēķināta nokavējuma nauda šā likuma 29.panta otrajā daļā noteiktajā apmērā par katru nokavēto dienu;

2) nodokļu administrācija atbildības nodrošinājumu piedzen no galvenā būvdarbu veicēja šā likuma 26.pantā noteiktajā kārtībā. "

Likums stājas spēkā 2017.gada 1.jūlijā.

Finanšu ministre D.Reizniece-Ozola

28.09.2016 10:53

M.Valdmane

67095524, Marika.Valdmane@fm.gov.lv